Denel-werknemers steeds sonder salarisse - Solidariteit WêreldSolidariteit Wêreld
Tuis › Nuuskantoor › Denel-werknemers steeds sonder salarisse
Die regering skop die bal na die bestuur en die bestuur bied geen oplossings of antwoorde nie
"Ek het chroniese medikasie nodig, gaan my medies betaal word?"
"My 1-jarige kind sukkel met asemhaling en gaan maandeliks hospitaal toe, ek kan nie sonder medies nie!"
"Ek is 'n jaar van aftrede af, ek kan nie 'n maand sonder salaris klaarkom nie, moet ek bedank of op pensioen gaan om ten minste 'n inkomste te hê?"
"Gaan ons ten minste 'n gedeelte van ons salaris ontvang?"
"Ek het nie geld vir brandstof om by die werk te kom nie, gaan ek gepenaliseer word as ek nie by die werk is nie?"
"My kinders studeer en moet aanlyn eksamen skryf, as ek nie data kan koop nie, kan hulle nie eksamen skryf nie."
"Ek kan nie my medies of voertuig- of lewensversekering self betaal as ek nie salaris ontvang nie, wat gebeur as ek in 'n ongeluk iets oorkom op pad werk toe?"
Hierdie is die vrae waarmee Solidariteit dag in en dag uit gekonfronteer word vandat Denel bekend gemaak het dat hulle nie salarisse kan betaal nie. Hierdie is vrae wat mens tipies sou verwag wat 'n werknemer aan sy werkgewer sal rig. In die geval van Denel bly hierdie vrae egter onbeantwoord en word dit deur gefrustreerde, desperate en bekommerde lede aan die vakbond gerig om duidelikheid te probeer kry.
Vandat Denel in 'n vergadering op 18 Mei 2020 finaal bevestig het dat Mei 2020 se salarisse nie op tyd betaal sal word nie, het hulle nog nie weer in 'n amptelike vergadering met enige van die georganiseerde vakbonde vergader nie. Die vergadering wat op 22 Mei 2020 sou plaasvind, is uitgestel na vroeg in die week van 25 tot 29 Mei maar is nooit gereël nie ten spyte van verskeie versoeke deur Solidariteit. Denel se terugvoer was dat hulle met die aandeelhouer geskakel het en dat dit niks opgelewer het nie en dat hulle intussen kliënte faktureer maar dat dit intussen nog niks wesenliks opgelewer het nie en hulle het dus nie enige noemenswaardige terugvoer nie.
Die regering het by monde van die waarnemende Direkteur-generaal van die Departement van Openbare Ondernemings verlede week in die parlementêre komitee dit duidelik gemaak dat Denel die reddingsboei ter waarde van R576 miljoen sal ontvang. Niemand weet egter wanneer nie en die voorwaardes vir die besteding van hierdie reddingsboei is ook nie duidelik nie. Denel het voorheen te kenne gegee dat dit slegs gebruik mag word om historiese skuld af te betaal, maar dat hulle met die regering onderhandel om meer vryheid te hê om dit ook aan te wend op projekte wat verdere inkomste kan genereer. Geen uitklaring hieroor is egter al verskaf nie.
Behalwe dat die DG gesê het dat die Minister (mnr Pravin Gordhan) deel vorm van die NCACC en hulle sal doen wat hulle kan om uitvoerpermitte so spoedig moontlik uit te reik, is daar geen verdere duidelikheid verskaf oor watse ekstra stappe geneem word om die proses te bespoedig nie.
Die regering het egter nou al sy ware kleure by verskeie kere gewys as dit kom by hulle trae en besluitelose optrede in die bestuur van die staatsbeheerde entiteite. Die tekort aan fondse word tans uit sekere vakbondkringe aan die huidige bestuurspan toegeskryf. Hulle het egter verlede jaar vir alle praktiese doeleindes 'n bankrot instelling geërf. In Februarie 2019 is daar reeds regrukplanne voorgelê wat herkapitalisering van R2,8 miljard vereis het. Die staat het toe R1,8 miljard belowe, wat eers einde Augustus 2019 betaal is in plaas van April 2019 soos die meeste mense verwag het. Die effek daarvan was dat Denel in die tussentyd R400 miljoen moes leen as oorbruggingsfinansiering. Toe die herkapitalisering einde Augustus 2019 aan Denel betaal is, is R400 miljoen dadelik aan die finansiers van die oorbruggingsfinansiering betaal en R225 miljoen aan die SAID. Vir alle praktiese doeleindes het die bestuur dus net R1,2 miljard van die R2,8 miljard wat die regrukplan vereis het, gehad om mee te werk.
In die onlangse vergadering van die parlementêre komitee is Denel se bestuur weer aan hulle eie lot oorgelaat. Die DG het gesê hulle moet doen wat hulle kan om bestellings te bespoedig sodat hulle kan faktureer en betaling ontvang. Hy het egter gerieflikheidshalwe vergeet om te noem dat die staat se drakoniese inperkingsmaatreëls die entiteit en sy bestuur se vermoë om dit te vermag, lamgelê het en steeds lamlê en hy het geen hulp gebied nie.
By Denel Aeronautics is sekere werknemers al in Maart afgelê en moes hulle pakkette ontvang het, maar dit word uitgestel en hulle word in diens gehou omrede Denel nie genoeg kontant beskikbaar het nie en intussen ontvang hulle steeds maandeliks salaris al kan hulle op geen manier meer tot die organisasie bydra nie. Hulle is deel van die groep wat nie tans salaris ontvang nie. Die groep werknemers wat afgelê is, is al van Desember 2019 af deur die onsekerheid gekonfronteer dat hulle hulle werk moontlik kan verloor. Toe vind hulle uit hulle gaan hulle werk verloor, toe vind hulle uit daar is nie geld vir pakkette nie, toe vind hulle uit hulle ontvang steeds salarisse en intussen is daar ook nie daarvoor geld nie. Die regering as aandeelhouer kon al lankal geld bewillig het om hierdie tydelike uitgawe te dek en oor die lang termyn die skade te beperk. Niemand neem egter hierdie besluite nie en intussen is dit die werknemers wat agterbly en Denel se volhoubaarheid wat in die weegskaal is.
Die regering as aandeelhouer was die oorsaak van die aanstelling van 'n swak raad wat swak en korrupte bestuur aangestel het wat hierdie instellings lamgelê het. Noudat hulle 'n nuwe raad en bestuur aangestel het wat waarskynlik die kastaiings uit die vuur kan krap, bied die regering nie die nodige ondersteuning om die instellings die kans te gun om uit die stof uit op te staan nie.
Die bestuur blyk raadop te wees want hulle kan desperate werknemers se bekommerde vrae nie antwoord nie en blyk tans 'n strategie van stilswye te volg terwyl die werknemers aan hulle eie lot oorgelaat is.